Beszámoló a „Szőlőtő” Alkoholisták Gyógyulását Elősegítő Alapítvány Rehabilitációs Otthonának 2008. évi munkájáról

Átlagosan 21 gondozottal foglalkoztunk az év során. Mint minden évben, most is 2 fő tevékenység jellemezte rehabilitációs programunkat. 
Az első a lelki épülés. Isten igéjére figyelve indulunk minden egyes nap teendőire és neki hálát adva térünk nyugovóra. Ez a rendszeresség azoknak az életében is pozitív hatású, akik egyébként nem egyházi, nem keresztyén háttérből érkeznek hozzánk. Ismét meggyőződhettünk arról, hogy a szenvedélybetegségből csak lelki megerősödéssel, Jézus Krisztus személyes segítségével lehet megszabadulni. 
Vannak természetesen más módszerek is, amelyeket különböző helyeken alkalmaznak. Meggyőződésem, hogy az ő eredményeik sem Isten nélkül születnek. Mi a Szőlőtő Alapítványnál tudatosan törekszünk a hit mélyítésére és az abból fakadó keresztyén életvitel gyakorlására. 
Sok gondozottnak nemcsak alkohol-problémája van, hanem különböző személyiségzavarokkal, egyéb lelki terhekkel is meg kell küzdeniük. Ebben is nagy segítség a rendszeres lelki élet, a folyamatos bizonyságtételeken és a gondozók életpéldáján keresztül történő megerősödés.
Másik nagy tevékenységünk a foglalkoztatás. Államilag is finanszírozott szociális foglalkoztatás keretében igyekszünk minden hozzánk érkezőnek biztosítani a neki legmegfelelőbb tevékenységet, mely rendes munkaviszonynak minősül és fizetés jár érte. A legtöbben a gyümölcstermesztésben és -feldolgozásban kapnak munkát. Van azonban, aki a konyhán dolgozik, a ház körül tevékenykedik, kertet, virágokat rendez, csirkéket, nyulakat gondoz, vagy éppen kenyeret süt. Ebben az évben létesült egy saját építésű kemence, ahol az étkezéshez szükséges kenyérmennyiséget magunk állítjuk elő. A gyümölcsösben metszéskor keletkező faágak nagyon alkalmasak a kemence felfűtésére és ez egész évre elegendő fűtőanyagot biztosít. 
Teljes kapacitással működik a 2007-ben üzembe állított gyümölcsfeldolgozó gépsor, mellyel 100 százalékos gyümölcslevet állítunk elő. Mára már a gyümölcslé piacát is sikerült megszervezni, nem kis mértékben gyülekezetek és evangélikus egyházi intézmények segítségével. 
Terveink között szerepel egy gyümölcstároló hűtőház létesítése, melyet pályázat útján próbálunk megvalósítani. Így a saját megtermelt gyümölcsöt egész éven át frissen tudnánk tartani és étkezési gyümölcsként, valamint a feldolgozáshoz szükséges friss áruként tudnánk hasznosítani. Ez a jelenlegi gazdasági helyzetben nagyon sokat segítene az Alapítvány és az intézmény működésében. 
E sorok írásakor már üzemel egy harmadik épületünk is, ami azt jelenti, hogy 2009 februárjától 4 fővel bővült az ellátási létszámunk (összesen 25 főnek tudunk bentlakásos gondozást biztosítani). Pályázat útján korszerűsítjük az ellátottak elhelyezésének színvonalát, valamint fafűtésű rendszerre állítjuk át a jelenlegi gáz-központi fűtést. Ez a munka folyamatban van. Ha elkészül, nemcsak energiatakarékossági szempontból lesz jelentős előre lépés, hanem az egyre bizonytalanabbá és drágábbá váló gáz-ellátást is ki tudjuk váltani biztonságos, állandóan működő fűtési és melegvíz-szolgáltatási rendszerrel.
Jó kapcsolatokat ápolunk különböző egyéb szenvedélybeteg-otthonokkal, szakmai tanácskozásokon veszünk részt. Kiépült és jól bejáratott kapcsolataink vannak egyes családsegítő szolgálatokkal, hajléktalan-szállókkal és krízisközpontokkal. 2008 júliusától az intézményünkbe való bekerülést a törvény szigorította – csak rehabilitációs szakvéleménnyel vehetünk fel betegeket, amelynek az adminisztrációja meglehetősen hosszú időt vesz igénybe. 
Ez az eljárás azonban kikerülhetetlen.
Ami az egyházi kapcsolatainkat illeti, célszerű lenne, ha több gyülekezetből küldenének gondozottakat. 2008-ban mindössze egy evangélikus betegünk volt. A misszió szempontjából persze nem fontos, milyen hátterű gondozottakkal foglalkozunk lelkileg, mégis célszerű lenne evangélikus egyházunk híveinek is segítségére lenni az egyre súlyosbodó és terjedő alkohol-probléma megoldásában.
Várjuk gyülekezeteink és híveink érdeklődését, megkeresését. Előre megbeszélt időpontban szívesen bemutatjuk intézményünket akár egy gyülekezeti kirándulás alkalmával is. Szívesen adunk felvilágosítást mind a bekerüléssel, mind pedig az itteni ellátással és alkohol-probléma természetével és kezelésével kapcsolatban minden érdeklődőnek.

Címünk: 
„Szőlőtő” Alkoholisták Gyógyulását Elősegítő Alapítvány
7045 Györköny, Szőlő u. 250. 
Alapítványi elnök: Hidasi György
Tel: 75/352-450
Szenvedélybetegek Rehabilitációs Otthona 
7045 Györköny, Bocskai u. 257.
Intézményvezető: Zügn Tamás 
Tel: 75/352-244
e-mail: szoloto@t-online.hu
Honlap: www.szoloto.uw.hu